2001/477/EY: Neuvoston päätös, tehty 19 päivänä kesäkuuta 2001, Ranskan tasavallan hallituksen myöntämästä ylimääräisestä kansallisesta tuesta tiettyjen viinialan tuotteiden tislaukselle



Virallinen lehti nro L 171 , 26/06/2001 s. 0010 - 0011



Neuvoston päätös, tehty 19 päivänä kesäkuuta 2001, Ranskan tasavallan hallituksen myöntämästä ylimääräisestä kansallisesta tuesta tiettyjen viinialan tuotteiden tislaukselle (2001/477/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan kolmannen alakohdan, ottaa huomioon Ranskan tasavallan hallituksen 20 päivänä huhtikuuta 2001 esittämän pyynnön, sekä katsoo seuraavaa: (1) Viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1) 29 artiklan mukaan yhteisö voi tukea viinien tislausta viinimarkkinoiden tukemiseksi ja edistääkseen näin tislaustuotteiden toimitusten jatkuvuutta. (2) Edellä mainitun asetuksen 30 artiklassa sallitaan erityisen tislaustoimenpiteen käyttöönotto, jos huomattavat ylijäämä- ja/tai laatuongelmat aiheuttavat poikkeuksellisia häiriöitä viinimarkkinoilla. (3) Viinivuosi 2000-2001 osoitti, että 29 artiklassa säädetyn tislauksen aloittaminen 1 päivästä syyskuuta on asettanut epäedulliseen asemaan ne Ranskan viinitilat, joilla sadonkorjuuta ei ollut aloitettu mainittuna päivänä. Lisäksi 30 päivään marraskuuta 2000 päättyneeseen määräaikaan mennessä jätettyjen sopimuspyyntöjen tarkastelu osoittaa, etteivät tietyt viinitilat olleet voineet osallistua menettelyyn. (4) Ranskan hallituksen toimittamien tietojen pohjalta on tehty perusteellinen tutkimus markkinavaikutuksista, joita on tislaustoiminnalla, käytännöllä teettää tislaus toimeksiantona sekä jäsenvaltioiden pyynnöstä tapauskohtaisesti käyttöön otettavalla erityisellä tislaustoimenpiteellä, johon liittyy kysynnän mukaan eriytettyjen hintojen hyväksyminen. Tutkimuksesta käy ilmi, että huolimatta hintaan 1,914 euroa tilavuusprosenttia kohti hehtolitralta suoritetusta 800000 hehtolitran suuruisesta erityisestä tislaustoimenpiteestä sekä neuvoston päätöksen 2000/810/EY(2) nojalla hyväksymästä kansallisesta tuesta, jolla viinin hinnaksi tulee 3,7 euroa tilavuusprosenttia kohti hehtolitralta 1 miljoonaan hehtolitraan saakka, Ranskassa markkinat ovat edelleen lamaantuneet ja varastot ovat poikkeuksellisen suuret: ne ovat kasvaneet 10,8 miljoonasta hehtolitrasta elokuussa 1999 14,1 miljoonaan hehtolitraan elokuussa 2000. (5) Ranskan hallitus aikoo tämän tilanteen korjaamiseksi myöntää sen 1,5 miljoonan hehtolitran kiintiön puitteissa, jonka avaamisen asetuksen (EY) N:o 1493/1999 74 artiklalla perustettu viinien hallintokomitea hyväksyi yksimielisesti komission ehdotuksesta 7 päivänä kesäkuuta 2001, kansallista ylimääräistä tukea viinintuottajille, jotka toimittavat viiniä mainitun asetuksen 30 artiklassa tarkoitettuun tislaukseen, jolloin toimitetun viinin hinta voidaan nostaa 1,914 eurosta tilavuusprosenttia kohti hehtolitralta 3,05 euroon tilavuusprosenttia kohti hehtolitralta, kuitenkin siten, että tämän kansallisen toimenpiteen enimmäiskustannukset ovat enintään 19 miljoonaa euroa. (6) Tämän tuen voidaan siten tavallisesta poikkeavien olosuhteiden vuoksi poikkeuksellisesti ja siinä määrin kuin se on todetun epätasapainotilanteen korjaamiseksi ehdottoman välttämätöntä, katsoa soveltuvan yhteismarkkinoille tässä päätöksessä säädetyin edellytyksin, ON TEHNYT TÄMÄN PÄÄTÖKSEN: 1 artikla Ranskan hallituksen myöntämä ylimääräinen tuki 1500000 viinihehtolitran tislaukseen Ranskan alueella katsotaan yhteismarkkinoille soveltuvaksi, sikäli kuin tuen enimmäismäärä on 19 miljoonaa euroa ja sitä annetaan siihen määrään asti, joka on tarpeen viinin hinnan nostamiseksi 3,05 euroon tilavuusprosenttia kohti hehtolitralta, sekä asetuksen (EY) N:o 1493/1999 30 artiklan nojalla suoritetun erityisen tislaustoimenpiteen puitteissa. 2 artikla Tämä päätös on osoitettu Ranskan tasavallalle. Tehty Luxemburgissa 19 päivänä kesäkuuta 2001. Neuvoston puolesta Puheenjohtaja M. Winberg (1) EYVL L 179, 14.7.1999, s. 1, asetus sellaisena kuin se on viimeksi muutettuna asetuksella (EY) N:o 2826/2000 (EYVL L 328, 23.12.2000, s. 2). (2) EYVL L 328, 23.12.2000, s. 52.